王逢原哀詞
作者：郭祥正
朝代：宋

paragraphs: 追彷彿兮，故國之高丘。
與子之相遇兮，聽其言而若秋。
雍雍而肆兮，嚴嚴而收。
樂我之心兮，以遨以遊。
予將娶兮，于南州。
莫克從子兮，翻自省以幽幽。
川陸兮沉浮，日月兮再周。
云子之長逝兮，愴我之深憂。
子不可見兮，道將誰求。
彼蒼者天兮，胡慘胡仇。
奪子之速兮，使不位于公侯。
雖窮德之特立兮，弗與世以綢繆。
嗟坎水之未盈兮，竟何澤以休休。
瘖予之聲兮，血予之眸。
猶不足以止兮，靈何在而薦羞。
惟永絕兮奈何，悵平昔兮悠悠。